 NA LABAAN SHABAAN MSEMO wa siku ya nyani kufa miti yote huteleza uliafiki kabisa kwa tapeli aliyejipeleka mtegoni akanaswa papo hapo. Mwizi sugu wa kadi za laini za simu yaani  ‘sim cards’ amekamatwa na makachero wa Thika, Kaunti ya Kiambu akiwa katika harakati ya ukora wa kubadilisha sim card kwenye duka la kampuni ya mawasiliano ya Safaricom. Idara ya Upelelezi wa Jinai (DCI) imetoa ripoti kuwa mshukiwa Emmanuel Kiprono alifika dukani kutekeleza ulaghai akiwa na kitambulisho feki cha muda na fomu ya thibitisho aliyodai alipata kutoka kwa kituo cha polisi cha Central jijini Nairobi. Baada ya kuhojiwa, Kiprono aliwaongoza wapelelezi hadi chumba kimoja kilichoko Zimmerman, Nairobi. Hapo, simu inayoaminiwa kutumika kwa usajili wa namba za simu, kadi za kubadilisha sim cards, fomu za thibitisho za polisi na kadi za kusubiri vitambulisho zenye majina tofauti, namba ya tili za Mpesa, vitambulisho na kadhalika vilipatikana. Haya yanajiri baada ya kisa sawia kutokea ambapo mshukiwa Everlyn Alulu Kimani alitiwa mbaroni mnamo Septemba 19, 2023, na kufikishwa kizimbani. Mshukiwa huyu alikamatwa baada ya kufika katika duka la Safaricom akiwa na stakabadhi ghushi kwa kile kinadaiwa kwamba alikuwa na nia ya kuwalaghai watu pesa kutoka akaunti za simu. DCI ilidokeza stakabadhi zenye data muhimu za wateja zilipatikana katika chumba chake Komarock, Nairobi. “Kiprono na Alulu wanaaminiwa kuwa sehemu ya kundi sugu la wizi la Mulot ambalo hulenga watu wenye pesa nyingi katika akaunti za simu na wakichukua sim cards za mwathiriwa wanafagia pesa zote,” DCI ilisema katika akaunti yao ya mtandao wa X. Makachero walishukuru wafanyakazi wa Safaricom waliotoa taarifa kwa polisi walipokuwa na mashaka kuwa walikuwa matapeli na wakaomba umma uendelee kutoa ripoti za kudhibiti masuala ya jinai. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  